  Майя Бывальцева Кез каргуртын выль школаез пуктыны кутскозы 2017-тӥ арын. 15-тӥ гудырикошконэ отчы вуылыкуз со сярысь ивортӥз Удмуртилэн тӧроез Александр Соловьёв. «Школа зэмзэ но тырмемын. Выль юртэз пуктон ужъёсты кутскыны ми чакласькомы 2017-тӥ арын. Малпаськомы, 2018-тӥ арын 1-тӥ куарусёнэ пиналъёс выль школае мынозы ни», — вераз Александр Соловьёв. Туннэ каргуртын кык школа ужа. Одӥгаз вуылӥз улосвыллэн кивалтӥсез. Кезысь 1 номеро шор ёзо дышетсконнилэн кивалтӥсез Светлана Жигалова верамъя, валтӥсь юртэз пуктӥзы 1972-тӥ арын. Берлогес ватсэт лэсьтӥзы — 1994-тӥ арын. Школа 720 дышетскисьёслы чакламын, но отчы 1 сюрс 298 адями ветлэ. Пиналъёс 2 сменаен дышетско. Тырмисьтэм кабинетъёсты кылдытон понна коридорез сюбегатӥзы но классъёс лэсьтӥзы. Сюлмаськонъёс кабинетъёслэн тырмымтэзы бордын гинэ ӧвӧл. Школаын гумыосты воштыны но сьӧросъёсты выльдыны кулэ. Азьвылгес спортзалэз но липетэз тупатъязы, нош 2016-тӥ арын укноосты вошъяло. Шугъяськонъёс шоры учкытэк, школа эскеронъёсты ортчиз но пиналъёсты 1-тӥ куарусёнэ пумитаны дасяське. «Зэмзэ но, школаын инты уг тырмы. Азьланяз озьы ужаны яг яра ни. Ми адӟимы, кыӵе шугъяськонъёс вань туннэ Кезысь школаын, соосты но сэрттыны-пертчыны кулэ: шуныт сётон но, дыкужым сӧзнэтъёс но, уноос но… Инмарлы тау, туэ калленэн воштомы ик. Но со ваньмыз ӧвӧл ай. Мон лэсьтӥсьокнъя министерствоез чотаны кури, кӧня тыр усёз школаелэсь пушсэ тупатъян, мон уг вераськы вылыз сярысь, уг вераськы быдэс юртэз рос-прос тупатъян сярысь. Со шугъяськонъёс: электротыл, шуныт, кезьыт ву но сьӧрос. Нош оглом ке верано, ми татын, Кезын, выль школа пуктон малпанъёслэсь но ум куштӥськиське», — вераз улосвыллэн тӧроез. Александр Соловьёв верамъя, выль дышетсконниез пуктон туала шугъяськонъёслэсь оглюкетсэс палэнтыны луонлык сётоз. 500 интылы школалэн ӵектосэз дась ни, со кун эскеронъёсты ортчиз. Лэсьтӥськон 286 миллион манет тыр усёз. Та ӵектос Удмуртиын 2016–2025 аръёсы школаосын выль интыос кылдытонъя программае пыриз. Кызьы ивортӥз Кез ёрос администрациысь дышетонъя управленилэн кивалтӥсез Нина Авдеенко, туннэ лэчыт ужпум сылэ 1 но ӝыны аресысен 3 аресозь покчиосты нылпи садъёсы интыян ласянь. Али черодын 400 пиналъёс сыло. Интыысь тӧрлыкъёс ужпумез пӧртэм сямен сэртто-пертчо. Со пӧлын — пуктэм юртъёсты басьтон. Александр Соловьёвлы возьматӥзы вузкарон центр улэ чаклам юртэз, кузёез сое вузаны дась. Кызьы ивортӥз Удмуртилэн тӧроез, элькунысь лэсьтӥськонъя министерство лыдъяны кулэ, кӧня коньдон кулэ луоз юртэз нылпи сад улэ тупатон понна. Сыӵе луонлык вань ке, нош кузёез тупамон дун пуктӥз ке, нылпи садлы 3 выль группа усьтыны луоз, отчы 60–75 покчиос ветлыны быгатозы. Тегъёс: Дышетон Кез Удмуртия АлександрСоловьёв пиналъёс школаос дӥськут  